એ જાણવું રસપ્રદ છે કે, વડાપ્રધાને આપેલા ટાર્ગેટમાં આપણે છેલ્લા બે વર્ષમાં કેટલી પ્રગતિ કરી છે. શું ૨૦૧૯ સુધીમાં દરેક પરિવારને શૌચાલય પુરું પાડવાના લક્ષ્યમાં સફળતા મળશે ખરી? વિખ્યાત પર્યાવરણ મેગેઝિન ‘ડાઉન ટુ અર્થ‘નો ૨૦૧૬નો એક સર્વે કહે છે કે, ઑક્ટોબર ૨૦૧૯નો ટાર્ગેટ પૂરો કરવા માટે સરકારે આગામી ૩૬ મહિનામાં ૮ કરોડ ૨૪ લાખ શૌચાલય બનાવવા પડે. જો સરકાર દિવસ-રાત કામ કરે તો પણ આગામી ૩૬ મહિનામાં પ્રતિ કલાકે ૩૧૭૯ શૌચાલય અથવા પ્રતિ સેકન્ડ એક શૌચાલય તૈયાર કરવું જરુરી છે. ગત વર્ષના શૌચાલય નિર્માણના આંકડાઓ પર નજર કરીએ તો ખ્યાલ આવે છે કે, સરકાર ૨૦૧૯ના ટાર્ગેટને પહોંચવામાં અસફળ રહેશે. નાણાંકીય વર્ષ ૨૦૧૫-૧૬માં સ્વચ્છ ભારત અભિયાન અંતર્ગત દેશમાં કુલ ૧.૨૬ કરોડ શૌચાલયો તૈયાર થયા હતા. એ ગતિને ધ્યાનમાં રાખીને જોઈએ તો સૌને શૌચાલયનો ટાર્ગેટ વર્ષ ૨૦૨૨માં પૂરો થાય. એટલે કે ૨૦૧૯ની નક્કી સમયમર્યાદા કરતા ત્રણ વર્ષ પછી.